Νικήτας Βενιζέλος

Ο Νικήτας Βενιζέλος (Αθήνα, Ιούλιος 1930 – Αθήνα, 12 Φεβρουαρίου 2020) ήταν Έλληνας πολιτικός και εφοπλιστής.

Βιογραφία
Γεννήθηκε στην Αθήνα τον Ιούλιο του 1930 και ήταν γιος του Κυριάκου Βενιζέλου, πρωτότοκου γιου του Ελευθερίου Βενιζέλου, και της Μαρίκας Ρούσσου, κόρης του εκ Λέρου μεγαλοεφοπλιστή Νικήτα Ρούσσου. Αδελφός του ήταν ο επίσης εφοπλιστής και πολιτικός Ελευθέριος Κ. Βενιζέλος. 

Σπούδασε οικονομικά και διοικητικές επιστήμες στη Γαλλία και τις ΗΠΑ και ασχολήθηκε με ναυτιλιακές επιχειρήσεις, που κληρονόμησε από τη μητέρα του.

Με την εγκαθίδρυση της Χούντας στην Ελλάδα εγκαταστάθηκε στο εξωτερικό από όπου οργάνωσε αντιστασιακό κίνημα κατά της Δικτατορίας. Κατόπιν παρακλήσεως του Βασιλέως Κωνσταντίνου, κάλυψε τα έξοδα του αντιτορπιλικού Βέλος, που το Μάιο του 1973 στασίασε ενώ βρισκόταν σε άσκηση του ΝΑΤΟ και κατέφυγε στην Ιταλία και φρόντισε το πλήρωμα, προσλαμβάνοντας πολλά από τα μέλη του στα καράβια του, γι' αυτό και του απενεμήθη παράσημο από το ελληνικό Κράτος μετά την πτώση της Χούντας. Κατά τη διάρκεια της Χούντας επέστρεψε κρυφά στην Ελλάδα, μαζί με τον Γραμματέα του και μετέπειτα Υπουργό ΥΜΕ Κώστα Μπαντουβά, προετοιμάζοντας Επανάσταση από την Κρήτη και εφοδιάζοντας με όπλα τους Κρητικούς, που τα πήρε από τον Καντάφι, με αντάλλαγμα μια τορπιλλάκατο που αγόρασε ο ίδιος και του την έστειλε, με Κυβερνήτη τον Παππά, από τη Μασσαλία, αλλά οι κινήσεις τους προδόθηκαν και αναγκάστηκαν μεταμφιεσμένοι να διαφύγουν και πάλι στο εξωτερικό.

Επιστροφή και πολιτική σταδιοδρομία
Επέστρεψε το 1974 στην Ελλάδα και έθεσε υποψηφιότητα με την ΕΔΗΚ, με την οποία και εξελέγη. ΕπανεξελέγηΒιογραφικό Βενιζέλου, από την ιστοσελίδα hellenicparliament.gr το 1977 και ήταν ο τελευταίος βουλευτής που παρέμεινε πιστός μέχρι τη διάλυσή της. Λίγο πριν από τις εκλογές του 1981, το 1980, αποχωρεί από την ΕΔΗΚ και ενεργοποιεί το Κόμμα των Φιλελευθέρων, το οποίο είχε ιδρύσει πρώτος ο παππούς του Ελευθέριος Βενιζέλος. Γενικός Γραμματέας του Κόμματος ανέλαβε ο Κώστας Μπαντουβάς. Το κόμμα πήρε αδιάλειπτα μέρος στις εκλογικές αναμετρήσεις μέχρι και το 1990, αλλά απέτυχε να λάβει το εκλογικό μέτρο του 3% και να εκλέξει βουλευτές σε όλη τη σύγχρονη πορεία του, σημειώνοντας όμως πολλαπλάσια ποσοστά στο Νομό Χανίων σε σύγκριση με τον εθνικό μέσο όρο. Το 1993 ο Νικήτας Βενιζέλος συνεργάστηκε με την Πολιτική Άνοιξη καταφέρνοντας να εκλεγεί βουλευτής για τελευταία φορά, συγκεντρώνοντας 10.267 ψήφους στην Α΄ περιφέρεια Αθηνών. Από αυτήν την εκλογή του, διετέλεσε από το 1993 έως το 1996 Ε' ΑντιπρόεδροςΒιογραφικό Νικήτα Βενιζέλου , από την ιστοσελίδα του liberalparty.gr της Βουλής των Ελλήνων.

Είχε παντρευτεί δύο φορές και απέκτησε οκτώ παιδιά, δύο αγόρια, τον Κυριάκο και τον Ιωάννη και 6 κορίτσια. Η δεύτερη σύζυγός του Κέιτι Άνταμς είναι απόγονος του Προέδρου των ΗΠΑ Τζον Άνταμς. Μέχρι το 2002 είχε στην ιδιοκτησία του το πατρικό σπίτι των Βενιζέλων στη Χαλέπα Χανίων, το οποίο αγοράστηκεΟικία - Μουσείο Βενιζέλου , από την ιστοσελίδα του venizelos-foundation.gr από το ελληνικό δημόσιο και λειτουργεί σαν μουσείο.

 Παραπομπές 

 Βιβλιογραφία 
 Ελληνική Δημοκρατία Υπουργείο Εσωτερικών - Διεύθυνση Εκλογών. 1984. Αποτελέσματα Βουλευτικών Εκλογών της 18ης Οκτωβρίου 1981, Εθνικό Τυπογραφείο Αθήνα

Νικητας
Κατηγορία:Βουλευτές Χανίων
Κατηγορία:Βουλευτές Α΄ Αθηνών
Κατηγορία:Βουλευτές εκλεγμένοι με την Πολιτική Άνοιξη
Κατηγορία:Βουλευτές εκλεγμένοι με την Ένωση Δημοκρατικού Κέντρου
Κατηγορία:Αντιδικτατορικός αγώνας
Κατηγορία:Έλληνες εφοπλιστές